CELEX: 62021TN0199
Language: lt
Date: 2021-03-30 00:00:00
Title: Byla T-199/21: 2021 m. kovo 30 d. pareikštas ieškinys byloje EurO3zon / ECHA

2021 6 7   
            
            
               LT
            
            
               Europos Sąjungos oficialusis leidinys
            
            
               C 217/60
            
         
      2021 m. kovo 30 d. pareikštas ieškinys byloje EurO3zon / ECHA
      
      (Byla T-199/21)
      (2021/C 217/76)
      Proceso kalba: anglų
      
         Šalys
      
      
         Ieškovė: EurO3zon (Zemstas, Belgija), atstovaujama advokatų I. de Seze, F. Puel ir L. Marchal
      
         Atsakovė: Europos cheminių medžiagų agentūra
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti atsakovės aktą, kuriuo sustabdytas ieškovės veikliosios medžiagos dokumentų rinkinio dėl ozono (O3) vertinimas pagal Biocidinių produktų reglamentą (1) ir ši vertinimo procedūra suderinta su kitu ieškovės dokumentų rinkiniu, ir
               
            
                  —
               
               
                  priteisti iš atsakovės bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi penkiais pagrindais.
      
                  1.
               
               
                  Pirmasis pagrindas grindžiamas tuo, kad atsakovė veikė ultra vires ir neturėjo kompetencijos priimti ginčijamo akto, nes ji neturi aiškių ar netiesioginių įgaliojimų veikti vertinant biocidines veikliąsias medžiagas pagal Sąjungos teisę arba, jei nėra teisės nuostatos, pagal privalomo dalijimosi duomenimis sistemą.
                  
                              —
                           
                           
                              Be to, teigiama, kad atsakovės nurodytas ginčijamo akto pagrindimas yra dokumentas, kuriame užfiksuotas Europos Komisijos ir valstybių narių, dalyvavusių Biocidinių produktų komiteto posėdyje, bendras sutarimas; tas dokumentas nėra tinkamas kaip šio akto dalykas ir nėra privalomas atsakovei.
                           
                        
            
                  2.
               
               
                  Antrasis pagrindas grindžiamas tuo, kad atsakovė pažeidė teisinio saugumo principą ir ieškovės teisėtus lūkesčius.
                  
                              —
                           
                           
                              Ginčijamame akte nėra nurodyta ar pacituota jokia teisės nuostata, pagal kurią atsakovė būtų įgaliota veikti taip, kaip ji veikė.
                           
                        
                              —
                           
                           
                              Taip pat teigiama, kad ginčijamu aktu pažeidžiami ieškovės teisėti lūkesčiai, nes juo siekiama nukrypti nuo Biocidinių produktų reglamente numatytų aiškių teisinių ir procedūrinių etapų, visų pirma kiek tai susiję su jame numatytais privalomais terminais.
                           
                        
                              —
                           
                           
                              Ginčijamu aktu pažeidžiami ieškovės teisėti lūkesčiai, nes atsakovės kaip akto pagrindimas nurodytas dokumentas iš tikrųjų susijęs su procedūromis ir situacijomis, kurios nėra reikšmingos ieškovės situacijai. Ieškovė taip pat tvirtina, kad ginčijamu aktu ūkio subjektams sukuriamas teisinis nesaugumas.
                           
                        
            
                  3.
               
               
                  Trečiasis pagrindas grindžiamas tuo, kad atsakovė taikė diskriminacinį požiūrį ieškovės atžvilgiu.
                  
                              —
                           
                           
                              Teigiama, kad dėl ginčijamo akto ieškovei bus taikomi procedūriniai reikalavimai ir ji patirs vėlavimų, kurie nebuvo nustatyti tretiesiems asmenims esant panašioms situacijoms.
                           
                        
                              —
                           
                           
                              Dėl ginčijamo akto bus pažeistos ieškovės išimtinės teisės į privačią informaciją ir tretieji asmenis jomis naudosis be finansinio atlygio; tokia pasekmė nebuvo nustatyta tretiesiems asmenims esant panašioms situacijoms.
                           
                        
                              —
                           
                           
                              Be to, ieškovė tvirtina, kad jos veikliosios medžiagos dokumentų rinkinyje esančia konfidencialia verslo informacija buvo pasidalinta su trečiaisiais asmenimis be leidimo ir konfidencialumo įsipareigojimo; tokia pasekmė nebuvo nustatyta tretiesiems asmenims esant panašioms situacijoms.
                           
                        
            
                  4.
               
               
                  Ketvirtasis pagrindas grindžiamas tuo, kad ginčijamame akte nenurodyti motyvai, nes jame nėra aiškiai ir nedviprasmiškai atskleidžiami Agentūros argumentai, kad ieškovė galėtų sužinoti nustatytos priemonės motyvus, o kompetentingas teismas – vykdyti kontrolę.
               
            
                  5.
               
               
                  Penktasis pagrindas grindžiamas tuo, kad priimdama ginčijamą aktą atsakovė pažeidė proporcingumo principą, nes jame nenustatytos tinkamos priemonės juo siekiamiems teisėtiems tikslams įgyvendinti ir jis viršija tai, kas būtina šiems tikslams pasiekti.
                  
                              —
                           
                           
                              Be to, teigiama, kad ginčijamame akte nustatytos priemonės nėra mažiausiai varžančios priemonės juo siekiamiems tikslams įgyvendinti.
                           
                        
            
         (1)  2012 m. gegužės 22 d. Europos Parlamento ir Tarybos reglamentas (ES) Nr. 528/2012 dėl biocidinių produktų tiekimo rinkai ir jų naudojimo (OL L 167, 2012, p. 1).